Τσιλίχουρδα, η μαγειρίτσα της Κέρκυρας

Παραδοσιακή κερκυραϊκή μαγειρίτσα με συκωταριά και μάραθο. Δεν μοιάζει τόσο με σούπα όσο με ζουμερό... μαγειρευτό. Μια ωραία εναλλακτική πρόταση για τη μαγειρίτσα του Μεγάλου Σαββάτου.

1 αρνίσια συκωταριά, καλά πλυμένη, ψιλοκομμένη, 1 αρνίσια κοιλιά, καλά πλυμένη και ψιλοκομμένη (προαιρετικά - εναλλακτικά βάζουμε περισσότερα έντερα και μισή συκωταριά επιπλέον), 1 εντεριά, καλά πλυμένη και ψιλοκομμένη, το λευκό και το τρυφερό πράσινο μέρος από 10 φρέσκα κρεμμυδάκια, ψιλοκομμένα, το λευκό και το τρυφερό πράσινο μέρος από 5 χλωρά σκορδάκια, ψιλοκομμένα (αυτή την εποχή βρίσκουμε σε μεγάλες λαϊκές αγορές - εναλλακτικά, βάζουμε 2 -3 σκελίδες σκόρδου ψιλοκομμένες, με διαφορετικό αρωματικό αποτέλεσμα), 1/4 μάτσο μάραθος, ψιλοκομμένος (χωρίς τα χοντρά κοτσάνια), 6- 7 κλωνάρια άνηθος, ψιλοκομμένος (χωρίς τα χοντρά κοτσάνια), 1 κουτ. γλυκού ντοματοπελτές, 1/3 κουτ. γλυκού κόκκινο καυτερό πιπέρι (ή όσο καυτερό μας αρέσει και αντέχουμε), 40 ml χυμός λεμονιού (προαιρετικά), 60 ml ελαιόλαδο, αλάτι, φρεσκοτριμμένο πιπέρι
Για την συνταγή τσιλιχούρδα ξεκινάμε ζεσταίνοντας σε μια φαρδιά κατσαρόλα το λάδι σε μέτρια φωτιά και σοτάρουμε τα εντόσθια για περίπου 8 - 10 λεπτά, μέχρι να ροδίσουν και να πιουν τα υγρά τους.Ρίχνουμε το κόκκινο πιπέρι και τον πελτέ και ανακατεύουμε για περίπου 1 λεπτό με ξύλινη κουτάλα.Προσθέτουμε τα κρεμμυδάκια, τα σκορδάκια και τα μυρωδικά και σοτάρουμε για άλλα 2 - 3 λεπτά, μέχρι να μειωθεί ο όγκος τους. Aλατοπιπερώνουμε, ρίχνουμε 400 ml ζεστό νερό και, όταν αρχίσουν τα υγρά να κοχλάζουν, χαμηλώνουμε τη φωτιά και σιγομαγειρεύουμε με σκεπασμένη την κατσαρόλα για περίπου 1 ώρα και 40 λεπτά, μέχρι να μαλακώσουν καλά τα εντόσθια.Ξεσκεπάζουμε την κατσαρόλα, δυναμώνουμε τη φωτιά και μαγειρεύουμε για περίπου άλλα 5 λεπτά, μέχρι να δέσει ελαφρώς (όχι πολύ) η σάλτσα. Eλέγχουμε το αλατοπίπερο, ρίχνουμε το λεμόνι, αν βάλουμε, και αποσύρουμε την τσιλίχουρδα από τη φωτιά.
Αρνί,Λαχανικά,Συκώτι,Πάσχα